
Informacija apie Komisijos 2015 m. lapkričio 18 d. posėdyje nagrinėtus klausimus ir priimtus sprendimus

Komisijos 2015 m. lapkričio 18 d. posėdyje buvo nagrinėjami šie klausimai:
1. Igno Meškausko peticijos „Dėl Lietuvos Respublikos vietos savivaldos įstatymo papildymo“ nagrinėjimas iš esmės.
2. Dėl Juozo Bujos kreipimosi „Dėl Lietuvos Respublikos valstybinių pensijų įstatymo pakeitimo“.
3. Dėl Algirdo Mykolo Uždavinio kreipimosi „Dėl nusavintų pareigūnų ir karių pensijų grąžinimo“ pripažinimo peticija.
4. Dėl Algimanto Medelio ir kitų pareiškėjų kreipimosi „Dėl nusavintų pareigūnų ir karių pensijų grąžinimo“ pripažinimo peticija.
5. Dėl Algimanto Šeduikio ir kitų pareiškėjų kreipimosi „Dėl nusavintų pareigūnų ir karių pensijų grąžinimo“ pripažinimo peticija.
6. Dėl Petro Šatkaus ir kitų pareiškėjų kreipimosi „Dėl nusavintų pareigūnų ir karių pensijų grąžinimo“ pripažinimo peticija.
7. Dėl Gagik Grigorian kreipimosi ir kitų pareiškėjų kreipimosi „Dėl nusavintų pareigūnų ir karių pensijų grąžinimo“ pripažinimo peticija.
8. Dėl Viktoro Kavaliuko ir kitų pareiškėjų kreipimosi „Dėl nusavintų pareigūnų ir karių pensijų grąžinimo“ pripažinimo peticija.
9. Dėl Bernardo Smirinenko ir kitų pareiškėjų kreipimosi „Dėl nusavintų pareigūnų ir karių pensijų grąžinimo“ pripažinimo peticija.
10. Dėl Anatolijaus Kolosovskio ir kitų pareiškėjų kreipimosi „Dėl nusavintų pareigūnų ir karių pensijų grąžinimo“ pripažinimo peticija.
11. Dėl Antano Algimanto Miškinio kreipimosi „Dėl Lietuvos Respublikos geriamojo vandens teikimo ir nuotekų tvarkymo įstatymo“.
12. Dėl Antano Algimanto Miškinio kreipimosi „Dėl karšto vandens nuostatų Šilumos ūkio įstatyme“ pripažinimo peticija.
1. Komisija iš esmės išnagrinėjusi Igno Meškausko peticiją „Dėl Lietuvos Respublikos vietos savivaldos įstatymo 7 straipsnio pakeitimo“, priėmė sprendimą atmesti peticijoje pateiktą pasiūlymą papildyti Vietos savivaldos įstatymo 7 straipsnį nauju punktu „dalyvavimas plėtojant Lietuvos šaulių organizacijos veiklą“.
Komisija šį sprendimą priėmė, atsižvelgusi į tai, kad Komisija ir Seimas 2010 m. ir 2014 m. jau priėmė sprendimus atmesti šį pareiškėjo peticijoje pateiktą pasiūlymą, taip pat atsižvelgusi į Krašto apsaugos ministerijos, Vidaus reikalų ministerijos, Lietuvos savivaldybių asociacijos pateiktas nuomones.
Nacionalinio saugumo plėtros ir nacionalinio saugumo subjektų teisinis reguliavimas yra nustatytas keliuose specialiuose teisės aktuose – Lietuvos Respublikos Nacionalinio saugumo pagrindų įstatyme, Lietuvos Respublikos krašto apsaugos sistemos organizavimo ir karo tarnybos įstatyme, Lietuvos Respublikos ginkluotos gynybos ir pasipriešinimo agresijai įstatyme, Lietuvos Respublikos šaulių sąjungos įstatyme  ir kt. 
Vietos savivaldos įstatymo paskirtis – nustatyti savivaldybių institucijų sudarymo ir veiklos tvarką, įgyvendinant Lietuvos Respublikos Konstitucijos ir Europos vietos savivaldos chartijos nuostatas, apibrėžti vietos savivaldos principus, savivaldybių institucijas ir jų kompetenciją, funkcijas, savivaldybės tarybos nario statusą, savivaldybių ūkinės ir finansinės veiklos pagrindus. 
Lietuvos Respublikos Konstitucijoje yra nustatyta Lietuvos piliečių teisė ir pareiga pasirengti ginti Tėvynę. Vadovaujantis Nacionalinio saugumo pagrindų įstatymo priedėlio 7 skyriaus ketvirtojo skirsnio 2 dalimi, už piliečių pasirengimo pilietiniam pasipriešinimui sistemos funkcionavimą atsakinga Vyriausybė, o ne savivaldybės. Be to, Nacionalinio saugumo pagrindų įstatyme įtvirtinta nuostata dėl valstybės paramos visuomeninėms organizacijoms, kurių veikla prisideda prie pasirengimo pilietiniam pasipriešinimui ar gynybinės galios stiprinimo, jau yra įgyvendinta – Lietuvos šaulių sąjungai pavesta rengti šaulius ginkluotai valstybės gynybai ir pilietiniam pasipriešinimui, prisidėti prie savanoriško Lietuvos Respublikos piliečių karinio rengimo. Pilietinės gynybos centrui prie Krašto apsaugos ministerijos pavesta šviesti visuomenę gynybos klausimais ir plėtoti krašto apsaugos sistemos ir asociacijų, taip pat švietimo įstaigų bendradarbiavimą pasirengimo pilietinei gynybai srityje.
Pažymėtina ir tai, kad Šaulių sąjungos įstatyme yra nustatyta šios sąjungos funkcija bendradarbiauti su valstybės ir savivaldybių institucijomis. Lietuvos šaulių sąjungos bendradarbiavimas su valstybės ir savivaldybių institucijomis bei įstaigomis, švietimo įstaigomis detaliau yra reglamentuojamas Lietuvos šaulių sąjungos ir atitinkamų valstybės ir savivaldybių institucijų bei įstaigų, švietimo įstaigų bendradarbiavimo sutartyse. 
2. Komisija, vadovaudamasi Lietuvos Respublikos peticijų įstatymo 1 straipsnio 3 dalimi ir 4 straipsnio 1 dalimi, nusprendė Juozo Bujos prašymo „Dėl įstatymo pakeitimo“ nenagrinėti Peticijų įstatyme nustatytais pagrindais – kreipimasis neatitinka Peticijų įstatyme nustatytų formos ir turinio reikalavimų.
Kreipimąsi (peticiją) reikia parašyti ir pateikti pagal Peticijų įstatyme nustatytus formos ir turinio reikalavimus, t. y. kreipimesi turi būti nurodyta pareiškėjo vardas, pavardė, asmens kodas, gyvenamoji vieta, kreipimesi turi būti aiškiai išdėstyti pasiūlymai ar reikalavimai, kurių tenkinimui reikėtų priimti naują teisės aktą, pakeisti, papildyti ar pripažinti netekusiu galios galiojantį teisės aktą. 
Pareiškėjas prašo, kad Komisija „inicijuotų įstatymo, priimto 2005 m. straipsnio 7, d. 5 punkto pakeitimą – „abu žuvę tėvai“ į punktą - „vienas iš tėvų“, tačiau šis pasiūlymas suformuluotas neaiškiai: neaišku, kokį įstatymą siūloma keisti: ar Lietuvos Respublikos asmenų, nukentėjusių nuo 1939-1990 metų okupacijų, teisinio statuso įstatymą, priimtą 1997 m., ar Lietuvos Respublikos valstybių pensijų įstatymą, įsigaliojusį 1995 m. sausio 1 d. ir kuris buvo daugelį kartų keistas ir pildytas. 
Kartu Komisija nusprendė pareiškėją informuoti, kad nuo 1939-1990 metų okupacijų nukentėjusių asmenų valstybinių pensijų skyrimą reglamentuoja Valstybinių pensijų įstatymo 11 straipsnis, tačiau jame nėra pareiškėjo prašyme minimų žodžių „abu žuvę tėvai“. Šio straipsnio 1 dalies 10 punkte yra nustatyta, kad nukentėjusių asmenų valstybinė pensija skiriama „nuo minų ir sprogmenų nukentėjusiems asmenims, kuriems iki 2005 m. liepos 1 d. teisės aktų nustatyta tvarka buvo pripažintas I, II ar III grupės invalidumas nuo vaikystės dėl sužeidimo, kontūzijos arba suluošinimo, susijusių su kovos veiksmais Antrojo pasaulinio karo metais arba su šio karo padariniais, pateikę Lietuvos gyventojų genocido ir rezistencijos tyrimo centro pagal Lietuvos Respublikos asmenų, nukentėjusių nuo 1939–1990 metų okupacijų, teisinio statuso įstatymo 7 straipsnio 1 dalies 1 punkto a papunktį išduotus nuo okupacijų nukentėjusio asmens pažymėjimus.
3–10. Komisija nusprendė Algirdo Mykolo Uždavinio kreipimąsi, Algimanto Medelio ir kitų pareiškėjų kreipimąsi, Algimanto Šeduikio ir kitų pareiškėjų kreipimąsi, Petro Šatkaus ir kitų pareiškėjų kreipimąsi, Gagik Grigorian ir kitų pareiškėjų kreipimąsi, Viktoro Kavaliuko ir kitų pareiškėjų kreipimąsi, Bernardo Smirinenko ir kitų pareiškėjų kreipimąsi, Anatolijaus Kolosovskio ir kitų pareiškėjų kreipimąsi „Dėl nusavintų pareigūnų ir karių pensijų grąžinimo“, vadovaujantis Peticijų įstatymo 9 straipsnio 5 dalimi, sujungti į vieną kreipimąsi ir nagrinėti kaip vieną kreipimąsi, jį  pripažinti peticija ir ją priimti nagrinėti.
	Pareiškėjai reikalauja spręsti jų teikiamo Lietuvos Respublikos pareigūnų ir karių valstybinių pensijų kompensavimo įstatymo projekto priėmimą.
11. Komisija nusprendė Antano Algimanto Miškinio kreipimąsi „Dėl Lietuvos Respublikos geriamojo vandens teikimo ir nuotekų tvarkymo įstatymo“ pripažinti peticija ir priimti ją nagrinėti.
	Pareiškėjas siūlo Geriamojo vandens tiekimo ir nuotekų tvarkymo įstatymo papildymą, nustatant, kad karšto vandens apskaitos prietaisus daugiabučių namų butuose įrengia geriamo vandens karštam vandeniui ruošti tiekėjas, jis juos prižiūri, organizuoja jų metrologinę patikrą.
[bookmark: _GoBack]12. Komisija nusprendė Antano Algimanto Miškinio kreipimąsi „Dėl karšto vandens nuostatų Šilumos ūkio įstatyme“ pripažinti peticija ir priimti ją nagrinėti.
	Pareiškėjas siūlo Šilumos ūkio įstatyme atlikti pakeitimus, pašalinančius jo nurodytus prieštaravimus. 

